2.

Članak 2. zamjenjuje se sljedećim: „Članak 2. Statističke izvještajne obveze NSB-a 1. NSB u svakom kalendarskom tromjesečju dostavlja ESB-u podatke o financijskoj imovini i obvezama kao što je navedeno u Prilogu I. Podaci moraju biti u skladu s načelima i definicijama ESA 95, osim ako je drukčije navedeno u Prilogu I. Podaci se ne prilagođavaju za sezonske učinke i učinke radnih dana. Ako nisu dostupni dostatni izvori statističkih podataka, iz kojih bi se izveli podaci za određenu financijsku imovinu ili obvezu, NSB daje najbolje procjene u svrhu objedinjavanja agregata europodručja. NSB dostavlja zasebne podatke za institucionalne podsektore S.123 i S.124 ili, ako ne može objediniti zasebne podatke, dostavlja zbirne podatke za institucionalne podsektore S.123 + S.124. 2. Prijenos podataka navedenih u tablicama 1. i 2. Priloga I. započinje u travnju 2006. Prijenos podataka navedenih u tablicama 3. do 5. Priloga I. započinje u travnju 2008. 3. Za nacionalne središnje banke država članica sudionica, zahtjevi vezani uz podatke su sljedeći: (a) svi podaci za institucionalne sektore i glavne institucionalne podsektore (S.11, S.121 + 122, S.123, S.124, S.125, S.13 i S.14 + 15) i ostatak svijeta (S.2), kao što je navedeno u tablicama 1. i 2. Priloga I., s iznimkom podataka o sektoru protustranke, obuhvaćaju: i. za stanja, razdoblje od četvrtog tromjesečja 1997. do tromjesečja na koje se odnosi prijenos podataka; i ii. za transakcije, razdoblje od prvog tromjesečja 1998. do tromjesečja na koje se odnosi prijenos podataka; (b) podaci o sektoru protustranke za institucionalne sektore i glavne institucionalne podsektore (S.11, S.121 + 122, S.123, S.124, S.125, S.13 i S.14 + 15) i ostatak svijeta (S.2), kao što je navedeno u tablicama 1. do 5. Priloga I. obuhvaćaju: i. za stanja, razdoblje od četvrtog tromjesečja 1998. do tromjesečja na koje se odnosi prijenos podataka; i ii. za transakcije, razdoblje od prvog tromjesečja 1999. do tromjesečja na koje se odnosi prijenos podataka; (c) podaci o podsektorima opće države (S.1311, S.1312, S.1313 i S.1314), navedeni u tablicama 1. i 2. Priloga I., obuhvaćaju: i. za stanja, razdoblje od četvrtog tromjesečja 1998. do tromjesečja na koje se odnosi prijenos podataka; i ii. za transakcije, razdoblje od prvog tromjesečja 1999. do tromjesečja na koje se odnosi prijenos podataka; (d) sektor protustranke ‚Rezidenti u ostalim državama članicama sudionicama’ u tablicama 3. do 5. Priloga I. i sektor izdavatelja za stavku ‚Dionice novčanih fondova koje je izdao MFI europodručja’ u retku 36. tablice 1. Priloga I. uključuju podatke koji obuhvaćaju nove države članice sudionice. Podaci o svakoj novoj državi članici sudionici uključuju se od prvog tromjesečja nakon što ta država članica postane država članica sudionica, kako slijedi: i. ako je nova država članica sudionica bila država članica EU-a u 1999., podaci sežu unatrag do barem prvog tromjesečja 1999.; i ii. ako nova država članica sudionica nije bila država članica EU-a u 1999., podaci sežu unatrag do prvog tromjesečja godine u kojoj je država članici pristupila EU-u. 4. Za nacionalne središnje banke novih država članica sudionica, zahtjevi vezani uz podatke, odstupajući od odredaba stavka 3., su sljedeći: (a) za nove države članice sudionice koje su bile države članice EU-a u 1999., svi podaci o financijskoj imovini i obvezama, navedeni u tablicama 1. do 5. Priloga I., obuhvaćaju razdoblje od prvog tromjesečja 1999. do tromjesečja na koje se odnosi prijenos podataka; (b) za nove države članice sudionice koje nisu bile države članice EU-a u 1999., svi podaci o financijskoj imovini i obvezama, navedeni u tablicama 1. do 5. Priloga I., obuhvaćaju razdoblje od prvog tromjesečja godine u kojoj je država članica pristupila EU-u do tromjesečja na koje se odnosi prijenos podataka; (c) sektor protustranke ‚Rezidenti u ostalim državama članicama sudionicama’ u tablicama 3. do 5. Priloga I. i sektor izdavatelja za stavku ‚Dionice novčanih fondova koje je izdao MFI europodručja’ u retku 36. tablice 1. Priloga I. uključuju podatke koji obuhvaćaju ostale nove države članice sudionice. Podaci o svakoj ostaloj novoj državi članici sudionici uključuju se od prvog tromjesečja nakon što ta država članica postane država članica sudionica. Točne zahtjeve u vezi s podacima određuje Statistički odbor ESSB-a u skladu sa zahtjevima vezanima uz podatke utvrđenima u stavku 3. točki (d). 5. Svi podaci obuhvaćeni stavkom 3. točkom (d) i stavkom 4. točkom (c) mogu se dostaviti na temelju najbolje procjene. 6. Podaci moraju biti popraćeni objašnjenjem o pojedinačnim značajnijim događajima tijekom posljednjeg referentnog tromjesečja i razlozima za revizije, ako opseg promjene podataka prouzročen takvim pojedinačnim značajnijim događajima i revizijama iznosi najmanje 0,2 % tromjesečnog bruto domaćeg proizvoda europodručja ili ako ESB zahtijeva takve podatke.”